## Justícia atén els familiars de totes les persones que han mort en l’incendi de Campanar oferint assistència i suport psicològic

*** La Secretaria Autonòmica d’Atenció a les Víctimes oferix una assistència directa permanent i un acompanyament actiu, solidari i discret, a través de professionals especialitzats
* L’Oficina d’Atenció a les Víctimes de la Ciutat de la Justícia de València compta amb un equip de 24 psicòlegs i treballadors socials a la disposició permanent dels familiars**

La conselleria de Justícia i Interior, a través de la Secretaria Autonòmica d’Atenció a les Víctimes, està atenent els familiars de les persones que han mort en l’incendi de Campanar i els està oferint l’assistència, la protecció i el suport psicològic que necessiten per a superar les conseqüències traumàtiques de la tragèdia, fent un seguiment de la seua evolució.

L’Oficina d’Atenció a les Víctimes, situada a la Ciutat de la Justícia de València, ha romàs oberta durant tot este cap de setmana, de manera que, des del primer dia de l’incendi, s’ha posat a la disposició de les víctimes de l’incendi de Campanar un equip de 24 psicòlegs i treballadors socials.

La consellera de Justícia i Interior, Elisa Núñez, ha explicat que “estem prestant la millor atenció als familiars de les víctimes mortes, amb un rigorós tractament seguint l’Estatut d’Atenció a les Víctimes, que inclou no solament eixe suport econòmic i material, sinó també suport quant als danys morals i emocionals”.

“Per això, des del primer moment vam posar a la disposició dels afectats i els familiars de les víctimes un equip de psicòlegs i treballadors socials pertanyents a l’Oficina de Víctimes de la Ciutat de la Justícia, que estan duent a terme una labor molt important de suport i acompanyament permanent, personalitzat i discret”.

Les oficines d’Atenció a les Víctimes compten amb personal especialitzat per a garantir una atenció psicològica i social integral i coordinada, que supose un suport emocional i una assistència terapèutica a les víctimes i, en este cas, els familiars de les persones que han mort en l’incendi.

Fecha: 28/02/2024